﻿ RECENZII TRĂILĂ CERNESCU, Societate şi arhitectură. O perspectivă sociologică, Bucureşti, Editura Tritonic, 2004, 186 p. Lucrarea de faţă, in memoriam, reprezintă o culegere de texte, publicate sau nu, concepute, în marea lor majoritate, de către autor. În volum apar şi o serie de studii şi materiale destinate prezentării în întruniri ştiinţifice, scrise împreună cu colegi de la CURS, IPCT şi Universitatea de Arhitectură şi Urbanism „Ion Mincu” din Bucureşti. Trăilă Cernescu este doctor în sociologie şi cercetător ştiinţific, cu preocupări în domeniile sociologiei urbane şi rurale, sociologiei administraţiei şi serviciilor. Subiectele alese au menirea, pe de o parte, de a înfăţişa într-o manieră coerentă paleta înclinaţiilor ştiinţifice ale autorului şi, pe de altă parte, în cadrul domeniului de interes, de a arăta, din perspectivă sociologică, influenţa cadrului construit asupra acţiunilor, percepţiilor, aspiraţiilor populaţiei oraşelor şi satelor din România. Organizarea spaţială a localităţii, din perspectiva mediului construit, trebuie realizată după norme ştiinţifice şi criterii sociale bine consolidate, care legitimează colaborarea dintre discipline cum ar fi: arhitectura, sociologia, psihologia, ingineria. Este surprinsă „interacţiunea” dintre habitat (locuinţă, construcţie publică, spaţiu construit) şi individ descris în termeni de comportament, aspiraţii, apartenenţa la o anumită categorie socială. Lucrarea este structurată în patru capitole, ce fac referire la următoarele teme: Capitolul I – Aspecte generale referitoare la relaţia spaţiu social – spaţiu construit; Capitolul II – Arhitectura şi comunităţile rural-urbane; Capitolul III – Aspiraţii în domeniul locuirii şi Capitolul IV – Opinii despre semnificaţia socială a arhitecturii. Textele reunite în prima parte a culegerii prezintă o serie de consideraţii cu privire la scopul pragmatic major pe care îl are arhitectura şi cadrul construit în viaţa socială, acela de a exprima modul de viaţă al oamenilor, de a asigura adăposturi pentru activităţile complexe ale oamenilor (p. 12). De asemenea, autorul face o trecere în revistă a funcţiilor locuinţei, cu accent pe implicaţiile socioculturale ale locuirii. Se apreciază că mutaţiile calitative la nivelul locuirii, prin amplificarea funcţiei culturale a locuinţei, vor determina schimbări asupra modului de locuire în plan economic (modificări în configuraţia nivelului de trai al populaţiei), social şi familial (timp liber mai mult petrecut în locuinţă, pentru anumite categorii sociale şi de vârstă, creşterea coeziunii familiei, restrângerea sferei relaţiilor sociale, în general şi de vecinătate, în special ş.a.m.d.) (p. 23). În aceeaşi manieră de introducere a unor noi teme de interes se înscrie şi analiza problematicii construcţiilor publice, din perspectiva vieţii sociale. Autorul este interesat de semnificaţia socială a construcţiilor publice, de finanţarea construcţiilor publice în România, de relaţia dintre nivelul de dezvoltare al ţării şi construcţiile publice, de modul de raportare al populaţiei la construcţiile publice etc. (p. 27–31). Primul capitol mai reuneşte şi o serie de texte care vizează preocupările autorului cu privire la locuinţele cu destinaţie socială (pentru vârstnici, tineri, alte categorii defavorizate). Din această perspectivă, întâlnim aici o documentare cu privire la domeniul locuinţei sociale în România, preocupările pentru asigurarea de locuinţe sociale apărând odată cu criza locuinţelor din perioada interbelică (p. 37–49). În partea a doua a lucrării sunt aduse în prim plan o serie de teme clasice în sociologia urbană, precum dezvoltare urbană, renovare urbană, renaştere urbană, dezvoltare suburbană, tratate în relaţie strânsă cu fenomenul aglomeraţiei urbane. Astfel, autorul pledează pentru studierea caracteristicilor şi consecinţelor sociale ale aglomeraţiei urbane, pentru cunoaşterea rolului controlului social şi anonimatului, în condiţii de aglomeraţie urbană, pentru cercetarea costului social, CALITATEA VIEŢII, XVI, nr. 3–4, 2005, p. 403–412 404 RECENZII 2 în general şi costului administraţiei, în special, în cadrul aglomeraţiei urbane etc. (p. 60). Este descrisă „necesitatea organizării ştiinţifice a spaţiului (spaţiu planificat, proiectat), după criterii ce ţin seama de buna funcţionalitate a instituţiilor, întreprinderilor, cartierelor de locuit, a teritoriului şi a vieţii sociale în ansamblul său” (p. 61). De asemenea, Trăilă Cernescu abordează interesant conceptul de periferie, dintr-o perspectivă mai largă, atât urbanistic (referire clară la axa centru-periferie) cât şi ca spaţiu depozitar al unor probleme sociale, definit prin acestea şi, în consecinţă, fără constrângerea localizării spaţiale. Sunt descrişi factorii care influenţează alegerea cartierelor de locuit de către populaţie: a) statutul familial (căsătorit/necăsătorit, mărimea familiei pentru cei căsătoriţi), b) poziţia socială dată de venit şi prestigiul social şi c) rasa şi etnia. Aceste considerente explică cum „presiunea asupra unei anumite zone, fie la marginea oraşului, fie din centrul său, este exercitată de către segmente de populaţie cu caracteristici bine precizate şi cu un statut social specific” (p. 66). Preocuparea autorului pentru fenomenul locuirii în mediul rural este ilustrată de prezentarea rezultatelor câtorva cercetări, în maniera celor făcute de Şcoala Sociologică de la Bucureşti a lui Dimitrie Gusti, realizate de Centrul de Sociologie Urbană şi Regională. Un exemplu ar fi studiul din 1998 în comuna Dioşti unde în urma unui incendiu devastator, în urmă cu 60 de ani, s-a pus problema refacerii localităţii pe baze ştiinţifice (p. 75–96). Un alt studiu, semnat Trăilă Cernescu, face referire la consecinţele introducerii locuinţei colective la sat şi efectele acesteia asupra modului de viaţă al indivizilor. Este subliniat cum mutarea populaţiei la bloc viza ajungerea la un control total şi sever al acesteia, sub aspectul procurării alimentelor, accesului la apă, căldură, lumină, precum şi sub aspectul relaţiilor interumane. Materialul are la bază o serie de studii sociologice asupra satului şi locuinţei rurale din România, realizate în perioada 1987–1989. Mai reprezentativă este cercetarea făcută în 1987, în cinci localităţi rurale din jurul Bucureştiului (Bragadiru, Cornetu, Ghermăneşti, Snagov şi Moara Vlăsiei). Concluziile studiului afirmă că locuinţele colective din satele din jurul Bucureştiului au reprezentat un experiment social cu implicaţii asupra morfologiei fizice, economice şi umane, în mediul rural, implicaţii ce vor fi resimţite pe parcursul a mai multor generaţii (p. 97–107). În partea a treia a volumului sunt reunite o serie de texte ce aduc în centrul atenţiei aspiraţiile populaţiei în domeniul locuirii, un alt subiect de interes al autorului. „Datorită funcţiilor şi utilităţilor pe care le îndeplineşte, precum şi pronunţatului său caracter social şi politic” (p. 114) locuinţa devine un aspect prioritar în studiul aspiraţiilor colectivităţilor umane. Principalul aspect calitativ descris, scos în evidenţă şi în urma anchetelor sociologice, este nevoia de flexibilizare a spaţiului interior al locuinţei, determinată de mărimea familiei, internalizarea/externalizarea anumitor activităţi casnice şi gospodăreşti, creşterea procentului de persoane care intenţionează să desfăşoare activităţi profesionale în locuinţă ş.a.m.d. (p. 119). Interesante sunt şi consideraţiile cu privire la aspiraţiile tineretului cu privire la locuinţă şi mobilarea acesteia, datele fiind culese în anchete sociologice de teren realizate între anii 1973–1983 (p. 124–140). Trebuie precizat că, în pofida trecerii timpului, informaţiile rămân însemnate ca informaţie înmagazinată şi ca reper pentru studiile ulterioare. Ultima parte a lucrării ilustrează, prin câteva studii, semnificaţia socială a arhitecturii unei localităţi cu exemplificare directă asupra oraşului Bucureşti. Preocupat de problematica centrelor oraşelor, autorul face apel la o serie de cercetări realizate de Laboratorul de Sociologie Urbană al CPMB, referitoare la renovarea urbană. Zona centrală a Bucureştiului este prezentată ca un spaţiu în care coexistă o multitudine de funcţii, începând de la cele specifice pentru centrele de capitală până la cele specifice oricărui cartier de rezidenţă. Studiul arată că, în mod deosebit în deceniile 5, 6 şi 7, şi apoi în primii ani ai deceniului 8 ai secolului 20, în structura populaţiei rezidente în zona centrală s-au produs modificări importante: a crescut ponderea categoriilor sociale direct productive, în primul rând a muncitorilor; zona centrală a preluat o mare parte a sporului migrator (incidenţă crescută a fenomenului co-locuirii, în contextul faptului că în zona centrală s-a construit puţin), pe seama căruia a crescut întregul oraş (p. 152). În concluzie, analizându-se influenţa proceselor sociale asupra funcţiei rezidenţiale a zonei centrale a Bucureştiului, se apreciază că condiţiile de locuire ale populaţiei rezidente aici pot fi 3 RECENZII 405 îmbunătăţite doar dacă va avea loc o descongestionare a acestei părţi a oraşului de funcţiile nespecifice. Prin culegerea prezentată, Trăilă Cernescu a încercat şi reuşit, în acelaşi timp, să readucă în viaţa ştiinţifică preocupările pentru cadrul construit, ale unor sociologi înaintaşi, precum şi să scoată în evidenţă colaborarea necesară dintre sociolog şi arhitect. Dana Cornelia Niţulescu IGOR MUNTEANU ŞI VICTOR POPA (coord.) Developing new rules in the Old Environment – Local governments in Eastern Europe, in the Caucasus and Central Asia – Local Government and Public Service Reform Initiative, Open Society Institute, Budapest, Hungary, February, 2001 Local Government and Public Service Reform Initiative, unul dintre programele Open Society Institute, este o organizaţie internaţională menită să sprijine o bună guvernare în ţările Europei Centrale şi de Est, precum şi în cele din Federaţia Statelor Independente. „LGI încearcă să-şi îndeplinească misiunea prin iniţierea de cercetări şi sprijin pentru acţiuni operaţionale şi de dezvoltare, în domeniul descentralizării, elaborării de politici publice şi reforma administraţiei publice”. LGI lucrează în colaborare cu alte organizaţii internaţionale (Consiliul Europei, Departamentul pentru Dezvoltare Internaţională, NDP, Banca Mondială) şi co-finanţează proiecte regionale, menite să sprijine reformele la nivel local. În acest context se înscrie şi volumul pe care îl vom prezenta în cele ce urmează. Acesta este al treilea şi, totodată, volumul final al seriei de publicaţii a LGI, cu privire la reformele administraţiei locale în Europa Centrală şi de Est şi în Federaţia Statelor Independente. Acest al treilea volum descrie situaţia existentă în zece ţări ale fostei Uniuni Sovietice, în ceea ce priveşte reforma administraţiei publice şi descentralizarea: Belarus, Ucraina, Rusia, Armenia, Azerbaijan, Georgia, Kazahstan, Kirghistan, Tajikistan, Uzbekistan. Volumul s-a realizat pe baza rapoartelor de ţară, care cuprind date statistice, prezintă cadrul legislativ cu privire la administraţia publică şi realizează o imagine de ansamblu asupra funcţiilor administraţiei locale, a finanţărilor locale, precum şi a relaţiei dintre guvernarea locală şi alte instituţii ale administraţiei locale. Părerea editorilor acestui volum este că, spre deosebire de ţările Europei Centrale şi de Est analizate în primele două volume, procesul de descentralizare din cele zece state prezentate în această lucrare este, aproape fără excepţie, la un nivel iniţial procesului. Astfel, guvernările naţionale din aceste state rămân încă ezitante în ceea ce priveşte împărţirea puterii politice şi financiare cu autorităţile de la nivel local sau regional, cu referire la furnizarea şi finanţarea serviciilor publice. Principalii factori identificaţi ca fiind răspunzători de aceste ezitări ar putea fi: lipsa de experienţă legată de democraţie, la nivel sub-naţional, moştenirea fostului sistem sovietic de administraţie, care era unul extrem de centralizat, teama de separatism, dispute etnice, lipsa capacităţii administrative. Cartea este structurată în 11 capitole, primul capitol fiind unul introductiv. Acesta stabileşte cadrul comun de analiză şi face o scurtă trecere în revistă a problemelor abordate şi a perspectivelor de analiză. Aşa cum afirmă autorii, scopul acestui volum este de a furniza o imagine detaliată a situaţiei administraţiilor locale şi regionale, în ţările fostei URSS, în contextul descentralizării care a început în 1991, moment în care fiecare din aceste ţări a început procesul de constituire naţională. 406 RECENZII 4 Există o serie de dificultăţi legate de aspectele considerate în analiză. Astfel, o primă categorie de probleme se referă la modul în care au fost concepute instituţiile menite să supravegheze implementarea noilor forme de auto-guvernare în această zonă. O altă dificultate are în vedere schimbările structurale incomplete, aşa numita „ardere a tranziţiei”. Pentru a putea permite analize comparative, fiecare capitol a fost împărţit în subcapitole, astfel: – indicatori generali; – baze legale şi constituţionale; – politici locale, luarea deciziilor; – structura funcţională a guvernării locale; – furnizarea serviciilor publice; – finanţe locale, proprietate locală; – relaţia dintre administraţia centrală şi autorităţile locale; – funcţionarii administraţiei locale; – garanţii legale pentru autonomie locală; – paşii următori în procesul de tranziţie; – referinţe şi anexe. Coordonatorii volumului realizează, tot în primul capitol, o analiză a contextului politic, pentru ţările selectate. Un alt punct important al acestui capitol de introducere constă în identificarea unor modele de sisteme de administraţie publică, sisteme în care pot fi încadrate cele zece ţări. Deşi în aproape toate aceste ţări a fost ratificată Carta Europeană a Autonomiei Locale, doar câteva dintre principiile acesteia au fost implementate. De aceea, rezultă mari diferenţieri, în ceea ce priveşte guvernarea locală, între statele Comunităţii Statelor Independente. Sunt identificate, astfel „trei mari pattern-uri în evoluţia reformei administraţiei publice în această regiune, pattern-uri care nu sunt nişte construcţii rigide, ci, mai degrabă trebuie văzute ca grupând studii de caz similare”: 1. Administraţie publică descentralizată formal – caracterizată de angajamentul exprimat de descentralizare administrativă, bazată pe autonomia teritorială a comunităţilor, care sunt legal îndreptăţite să rezolve diferite aspecte ale intereselor locale sau regionale (Figura 1). 2. Sistemul mixt de administraţie publică locală – văzut ca o combinaţie a celor două tendinţe – centralizare şi descentralizare –, în care autorităţile locale au un grad relativ ridicat de autonomie administrativă faţă de autorităţile centrale şi regionale, dar rămân sub patronajul statului. Acest tip de sistem poate fi regăsit în Ucraina, Georgia, Armenia (figura 1.2). 3. Sistemul centralizat de administraţie publică – se referă la acceptarea principiului administrării centralizate. Caracteristica sa distinctivă este aceea că autorităţile locale sunt mandatate să fie furnizor al „autorităţilor statului la nivel local”. Acest lucru creează un fel de „piramidă ierarhică a competenţelor”, subordonată celei mai mari autorităţi a statului. Acest tip de „subordonare verticală” există, în forma sa cea mai rigidă, în Belarus, unde resursele constituţionale specifice au reunit administraţiile locale într-un singur sistem subordonat direct preşedintelui ţării. Această „instrumentalizare” diminuează rolul şi importanţa autorităţilor locale. Un pattern similar este identificat şi în Tadjukistan, Kyrgystan, Uzbekistan, Azerbaijan (Figura 1.3). Concluzia analizei comparative realizată de autori este aceea că „în interiorul regiunii, dificultăţile în procesul descentralizării administrative diferă, în funcţie de internsitate şi tipul de sistem. Deşi, iniţial, reformele post-sovietice au introdus elemente modeste de descentralizare şi democratizare, reformele pe care aceste ţări le-au implementat nu au eradicat practicile greşite” şi obiceiurile vechi, care afectează serios reformele de sistem în ceea ce priveşte guvernarea publică locală” (V. Popa, I. Munteanu, 2001, p. 41). Volumul este extrem de util celor care au preocupări în domeniul administraţiei publice, dar şi cercetătorilor şi studenţilor interesaţi de participare, servicii publice furnizate de autorităţile locale. Acesta oferă o imagine de ansamblu asupra contextului politic, economic şi social în care au loc aceste schimbări, dar şi date menite să susţină afirmaţiile valabile fiecărei ţări în parte. Deşi nu este posibilă o analiză comparativă foarte sistematică, datorită diferenţelor existente între cele zece ţări considerate s-a reuşit identificarea unor pattern-uri existente în domeniul reformei administraţiei publice locale, care se pot constitui ca punct de plecare pentru analize ulterioare. 5 RECENZII 407 Figura 1 Sistemul de administraţie publică locală descentralizat formal Preşedinte Parlament Controlul Guvernare legalităţii… Consilii rationale şi regionale Corpuri executive Administraţia de stat la nivel regional şi Competenţe de raioane Competenţe proprii, Consilii orăşeneşti proprii, deconcentrate, descentralizate stabilite prin legi Corpuri executive specifice Consilii săteşti Administraţia orăşenească de stat Consilii executive Figura 1.2 Sistemul mixt de administraţie publică locală Constituţia şi alte acte normative Competenţe specifice Guvernare Autorităţi regionale Administraţia de stat Competenţe delegate Autorităţi ale provinciilor Autorităţi locale 408 RECENZII 6 Figura 1.3 Sistemul centralizat de administraţie publică locală Şeful statului Guvernare Administraţia de stat, Consilii Autorităţi la nivel regional regionale executive Administraţia de stat, Consilii Autorităţi la nivel districtual districtuale executive Consilii Autorităţi Administraţia de stat, orăşeneşti executive la nivel orăşenesc Consilii Autorităţi Administraţia de stat, locale executive la nivel local Cristina Băjenaru CRISTIAN VLĂDESCU (coord.) Sănătate publică şi management sanitar. Sisteme de sănătate, Bucureşti, Editura Centrului pentru politici şi servicii de sănătate, 2004 Cei interesaţi de politicile sanitare au la îndemână un nou volum pe această temă, volum ce oferă informaţii utile asupra sistemului sanitar românesc şi vorbeşte, pe larg, despre sistemele sanitare 1 din alte ţări europene. Apărut în 2004, la editura Centrului pentru Politici şi servicii de sănătate , volumul este coordonat de Cristian Vlădescu şi îi are ca autori, alături de acesta, pe Reinhardt Busse, Victor Olshavsky, Luca Crivelli, Massimo Filippini, Dana Fărcăşanu, Bogdan Pană, Victor Rodwin şi Silviu Rădulescu. Cartea continuă seria studiilor apărute pe tema sănătăţii publice şi coordonate de Cristian Vlădescu, precum: Managementul serviciilor de sănătate (apărută la editura Expert, 2000) sau Politica de reformă a sistemului de sănătate din România. O analiză critică (apărută la editura Infomedica, 1999). De această dată, volumul este subintitulat „Sisteme de sănătate” şi face o analiză a diverselor sisteme de organizare a serviciilor de sănătate, din ţările europene şi Statele Unite ale Americii. Care este modul de finanţare şi management al altor sisteme? Oferă ele modele pentru România? Iată o întrebare la care ar putea răspunde volumul de faţă, oferind, în subtext, eventuale soluţii pentru o creştere a calităţii serviciilor sistemului nostru. 1 La adresa centrului www.cpss.ro găsiţi referinţe la studii din domeniul politicilor sanitare, precum şi barometrele de opinie pe probleme de sănătate 7 RECENZII 409 După o introducere în care sunt făcute câteva menţiuni teoretice generale asupra sistemelor de sănătate actuale, cele şapte capitole ale volumului analizează opt servicii publice de sănătate din opt ţări: Germania, Elveţia, Franţa, Marea Britanie, Statele Unite ale Americii, Ungaria, Cehia şi România. Înainte de a intra în analiza diferitelor modele de management sanitar, introducerea cărţii face o scurtă analiză asupra sistemelor sanitare, în general. Se precizează, spre exemplu, obiectivele pe care majoritatea ţărilor le definesc pentru serviciile lor sanitare, accentuând unul sau altul dintre obiective, în funcţie de politica sanitară a respectivului stat: „– acces universal şi echitabil la un pachet rezonabil de servicii; – libertatea opţiunilor pentru consumatorii şi furnizorii serviciilor de sănătate; – utilizarea eficientă a resurselor disponibile şi controlul costurilor serviciilor” (p. 4). Aceste obiective enumerate mai sus sunt statuate în mod ideal, rămânând la latitudinea fiecărei ţări să stabilească ponderea şi prioritatea unuia sau altuia, în funcţie de factorii economici, politici, ideologici, sociali care conturează respectiva politică sanitară. Concluzia este că nici un sistem nu poate realiza, din păcate, toate obiectivele, la un standard maxim, în mod simultan. „..atunci când există o mare libertate de alegere, atât din partea consumatorilor cât şi din partea profesioniştilor, apar frecvent probleme legate de costuri (care cresc considerabil). În acelaşi timp, şi accesibilitatea poate fi îngrădită semnificativ, datorită faptului că libertatea de alegere este însoţită, de regulă, de costuri ridicate ce trebuie suportate de pacienţi” (p. 4). SUA au un astfel de sistem care accentuează libertatea opţiunilor. Cu toate că statul investeşte 14% din PIB pentru sănătate, principiile după care funcţionează aici sistemul determină existenţa a de 35 de milioane de cetăţeni care nu au asigurare şi nu beneficiază de servicii. Un alt tip de model este cel britanic, în care „un acces crescut la asistenţa medicală, cu echitate consecutivă, duce la limitarea opţiunilor, a libertăţii de alegere”. (p. 5). Sistemul britanic este unul dintre sistemele cele mai puţin costisitoare din UE, dar pe baza limitării opţiunilor şi apariţia listelor de aşteptare. Concluzionând, se poate spune că există o diferenţă în modul în care este privită sănătatea cetăţeanului în statele europene şi în SUA: „sănătatea este considerată, la nivel european, un drept social, la care trebuie să aibă acces toţi cetăţenii, faţă de SUA, unde sănătatea este, mai ales, un bun individual, la care pentru a accede trebuie să poţi plăti costurile necesare” (p. 5). Deci, se poate vorbi de nişte trăsături comune ale sistemele europene, de un model comun, dincolo de diferenţierile dintre ele. De asemenea, se poate vorbi de o serie de probleme comune ţărilor dezvoltate europene, din punctul de vedere al serviciilor sanitare publice ale acestora: – existenţa de inechităţi sanitare, pentru unele grupuri sociale şi pentru unele regiuni geografice; – existenţa unor variaţii în utilizarea serviciilor, pentru patologii similare; – o modificare a sănătăţii populaţiei, din cauza unor factori care ţin de stil de viaţă şi mediu socioeconomic, şi mai puţin de servicii de sănătate. Partea introductivă se încheie prin prezentarea unei clasificări a performanţelor sistemelor de sănătate, din întreaga lume şi a criteriilor care au stat la baza acestei ierarhii. Clasificarea a fost realizată de către Organizaţia mondială a sănătăţii, pentru anul 2000, dând naştere la discuţii pro şi contra, aşa cum susţine autorul. În această clasificare, România ocupă abia poziţia 99 din 191 de state, locul întâi fiind ocupat de Franţa. Cartea continuă prin prezentarea câtorva sisteme de sănătate din Europa. Fiecare dintre capitole analizează un anumit sistem şi funcţionează ca studiu independent, cu o structură proprie, autori diferiţi şi o bibliografie proprie. Mă voi referi, mai pe larg, doar la ultimul capitol, care analizează cazul României în perioada de tranziţie (capitolul 6), lăsându-i pe cititorii interesaţi de subiect să descopere caracteristicile şi problemele celorlalte sisteme. Prezint, în continuare, structura principală a capitolelor dedicate diverselor sisteme: Capitolul 1 (Germania) conţine următoarele subcapitole: 1. descrierea sistemului de asigurări (organizare, finanţare, pachet de beneficii, indicatori demografici şi economici), 2. infrastructura sistemului: resurse şi utilizări (tehnologie, resurse umane), 3. Finanţarea, pe termen lung, a asistenţei (asiguraţi şi asiguratori, contribuţii), 4. plăţi directe, 5. Cheltuielile pentru asistenţa medicală, 6. 410 RECENZII 8 sănătate publică şi prevenţie (opţiuni de dezvoltare: public/privat, competiţia dintre case, bugete, reforma sistemului anunţată pentru 2002–2006, impactul reglementărilor internaţionale). Concluzionând asupra sistemului german, autorii capitolului (Reinhardt Busse, Victor Olshavsky) precizează: „Germania oferă, în acest moment, întregii populaţii servicii de sănătate accesibile şi în cantitate suficientă, în cadrul unui sistem bine dezvoltat. Nivelul înalt al asistenţei medicale este însă considerat prea scump pentru calitatea oferită. Costurile sunt în continuă creştere, iar situaţia economică impune noi măsuri de lărgire şi economisire a resurselor, pentru menţinerea nivelului actual al asistenţei medicale. Costurile se datorează atât fenomenului de îmbătrânire al populaţiei cât şi introducerii noilor tehnologii, dar şi abuzului de servicii, utilizării lor ineficiente sau subutilizării. …Propunerile noi de reformă abia au ajuns în dezbaterea publică, iar măsurile introduse până acum nu au produs nivelul de mulţumire aşteptat în urma compromisurilor. Prea multă competiţie pentru unii, prea mare responsabilitate pentru alţii, în continuare monopol pentru unii, dar contracte individuale pentru alţii etc. Sunt clişee la modă când se dezbate reforma sănătăţii. Crearea organismelor de coordonare federală reprezintă singurele inovaţii structurale ce pot fi consemnate ca măsuri concrete de reformă” (p. 53). Capitolul 2 (Elveţia) îi are ca autori pe Luca Crivelli, Massimo Filippini. Subcapitole: 1. repartizarea sarcinilor şi cheltuielilor într-un stat federal, 2. repartizarea acestora între Confederaţie, cantoane şi comune, 3. repartizarea lor în sectorul sanitar, 4. Scurt istoric al reformei sănătăţii în Elveţia, 5. Caracteristicile sistemului sanitar (modelul concurenţial de asigurare, finanţarea cu multiple payers, echitatea redusă a finanţării, consecinţele federalismului asupra sănătăţii). Şi în cazul Elveţiei, ca şi în cazul altor sisteme, se pune problema găsirii unor soluţii pentru rezolvarea unor probleme. În acest sens, autorii precizează: „Suntem de părere că, înainte de a trece la ulterioarele revizuiri ale sistemului (se vorbeşte despre trecerea la un sistem de finanţare monist, de abolirea obligaţiei de a încheia contract de asigurare, de instituirea unei case federale unice) ar fi oportună iniţierea unei discuţii deschise şi transparente asupra repartizării rolurilor în domeniul sanitar între Confederaţie şi cantoane. În prezent, confederaţia nu mai este absentă din politica sanitară, cum se întâmpla chiar acum 10 ani.... Ne vom limita să indicăm o posibilă cale de urmat, presupunând vărsarea de către confederaţie a unei cote pe cap de locuitor, calculată ţinând seama de condiţiile minime necesare asigurării accesului la serviciul public, pentru fiecare cetăţean. Cantoanelor le-ar rămâne sarcina de a organiza aprovizionarea sanitară în propriul teritoriu, definind intervenţiile de reglementat şi modalităţile de desfăşurare şi gestiune a serviciilor, conform preferinţelor propriilor cetăţeni” (p. 81). Capitolul 3 (Franţa): 1. Echitate socială şi geografică, 2. Rolul statului. Reglementarea sistemului de sănătate, 3. Finanţarea sistemului. Asigurările sociale de sănătate, 4. Oferta de servicii, furnizarea, organizarea şi finanţarea lor (ambulatoriu, spitale, medicamente), 5. Cheltuielile pentru sănătate. Autorul capitolului este Dana Fărcăşanu. Conform ierarhiei OMS a performanţelor sistemelor de sănătate, Franţa ocupă locul 1, fiind un sistem „puternic reglementat de către stat şi finanţat printr-o combinaţie de taxe obligatorii destinate sănătăţii şi contribuţii la fondurile de asigurări de sănătate plătite de către angajaţi şi angajatori. Începând cu anul 2000, prin introducerea reglementării privind acoperirea universală a populaţiei cu servicii de sănătate, toţi cetăţenii cu rezidenţă legală în Franţa au acces la servicii de sănătate” (p. 83)… „Performanţa unui sistem de sănătate se reflectă, în final, în starea de sănătate a populaţiei. Din acest punct de vedere, Franţa se situează printre ţările cu cei mai buni indicatori sintetici care măsoară starea de sănătate. Speranţa de viaţă la naştere, de 82,3 ani situează Franţa pe locul 2 în lume, fiind precedată doar de Japonia” (p. 84). Capitolul 4 (Marea Britanie): 1. Context istoric, 2. Structura organizatorică a sistemului (Ministerul sănătăţii, Serviciul naţional de sănătate, autorităţi regionale, autorităţi districtuale, autorităţi pentru servicii de sănătate a familiei, trusturi, consilii de sănătate comunitară, organisme profesionale), 3. Sectorul particular, 4. Planificare, reglementare şi management, 5. Finanţare şi cheltuieli, 6. Sistemul de furnizare (primară, secundară, terţiară, farmacii, resurse umane/profesionişti în sistem), 7. Reforma sistemului din ultimii ani. Sistemul britanic, prezentat de Cristian Vlădescu şi Bogdan Pană, este şi el supus discuţiilor de reformă. Conform planului NHS (Sistemul naţional de sănătate), publicat în iunie 2000, obiectivele 9 RECENZII 411 sunt. Creşterea finanţării cu 6,3 procente până în 2004 şi creşterea calităţii serviciilor prin „mai buna informare a pacientului, mai multe paturi în spitale, mai mulţi doctori şi asistente, scurtarea timpului de aşteptare, condiţii mai bune de spitalizare, îmbunătăţirea îngrijirii vârstnicilor, standarde mai stricte pentru facilităţile NHS şi o îmbunătăţire a sistemului de recompense pentru cei care au performanţele cele mai bune” (p. 163). Aceste obiective propuse oferă câteva idei despre punctele nevralgice ale sistemului britanic. Capitolul 5 (SUA): 1. Programele publice: Medicare şi Medicaid, 2. Finanţarea serviciilor, 3. Furnizarea serviciilor, 4. Planul Clinton şi urmările sale. Deşi, din punctul de vedere al cheltuielilor pentru sănătate, SUA depăşesc orice altă ţară, sistemul sanitar de aici ocupă abia locul 37, privind performanţele, conform OMS. Problemele ţin de : „absenţa unui acces universal la asigurarea de boală, proasta repartiţie geografică a organismelor prestatoare, sub-utilizarea serviciilor de îngrijiri primare şi de prevenţie, absenţa continuităţii îngrijirilor şi grave distorsiuni în prestarea de îngrijiri. De asemenea, rezultatele sistemului de sănătate sunt mai puţin bune pentru unele grupe minoritare, decât pentru media populaţiei” (p. 189). Capitolul 6 (Ungaria şi Cehia): 1. Reforma sănătăţii în Europa centrală şi de est, 2. Structura sistemului, 3. Recomandări de reformă, 4. Caracteristici ale reformei şi lecţia cehă, 5. Macro şi micro eficienţă, 6. Sunt fondurile cehe sau ungare cumpărători eficienţi ? Capitolul 7 (România): 1. Politici de sănătate între 1990 şi 1996, 2. Reforma asistenţei primare, 3. Dezvoltarea sistemului de asigurări (implementarea legii şi consecinţele implementării), 4. Alocarea resurselor în sistem, 5. Evoluţii recente. Capitolul dedicat României prezintă situaţia sistemului nostru de sănătate, după anul 1989. Autorii, Cristian Vlădescu şi Silviu Rădulescu împart toată această perioadă de tranziţie în două: înaintea introducerii asigurărilor sociale şi după introducerea acestora, anul 1996 fiind punctul de delimitare între cele două perioade. Voi prezenta, în continuare, câteva idei din analiza făcută asupra sistemului românesc de sănătate. Perioada 1990–1996 a fost una doar de pregătire a procesului de reformă, luându-se decizii pentru rezolvarea unor probleme punctuale şi menţinerea funcţionării sistemului. Problemele moştenite se perpetuau, printre acestea numărându-se: „procentul din PIB scăzut alocat sănătăţii, alocarea centralizată şi inechitabilă a resurselor, lipsa de motivare a doctorilor prost plătiţi, insuficiente cunoştinţe de management sanitar şi sănătate publică ale medicilor, recompense financiare, fără legătură cu rezultatele medicale, slaba calitate a serviciilor de asistenţă de prim nivel, un sistem de trimiteri neadecvate şi o supraevaluare a serviciilor spitaliceşti, creşterea inechităţii în furnizarea îngrijirilor, între regiuni şi grupuri sociale” (p. 208), Una dintre raţiunile trecerii la asigurări, invocată de către decidenţi a fost faptul că structura de tip Semashko, venită pe filieră sovietică, înainte de 1989, era asociată cu regimul centralizat comunist. Cele două opţiuni de schimbare ar fi fost: modelul actual de tip Bismark, prezent azi în Germania, Austria, Franţa, bazat pe asigurări şi modelul de tip Beveridge din Anglia, Italia, Suedia, bazat pe impozite generale. Se pare că modelul asigurărilor a fost, în viziunea decidenţilor „mai aproape de realitatea românească interbelică» şi o cale de mijloc între două opţiuni susţinute de două tabere «suporterii pieţei libere pentru funcţionarea sistemului de sănătate” şi „suporteri ai planificări guvernamentale”. Ceea ce s-a întâmplat însă, după introducerea sistemului asigurărilor din 1997, în contradicţie cu obiectivele statuate la iniţierea reformei, a fost existenţa unui sistem hibrid între controlul financiar al Casei de asigurări şi, în acelaşi timp, controlul Ministerului finanţelor. Acest lucru a generat numeroase distorsiuni în alocarea resurselor şi, în primul rând, o deturnare a unei părţi a lor dinspre sistemul medical. „Primele de asigurări sunt colectate ca şi contribuţii la asigurările sociale, în timp ce guvernul continuă să intervină în alocarea fondurilor prin Ministerul Finanţelor, care stabileşte limita superioară a cheltuielilor, mereu inferioară veniturilor colectate, astfel încât surplusul să ajute la acoperirea deficitului bugetar” (p. 219). Astfel, în 2001 cheltuielile au fost stabilite la 91% din veniturile încasate, iar în 2002, la 95% dintre acestea. Pe de altă parte, principiul echităţii a fost încălcat prin existenţa caselor paralele de asigurări de sănătate (a Ministerului de interne, a Apărării, a Justiţiei, a SRI, a Ministerului transportului). Aceste 412 RECENZII 10 case au venituri peste media naţională pe cap de asigurat, căci au o componenţă a asiguraţilor cu salarii mari şi cu riscuri mai scăzute. „Veniturile medii per asigurat sunt de 3 ori mai mari la CAST şi cu 30% mai mari la CASAOPSNAJ, faţă de veniturile medii per asigurat ale caselor judeţene” (p. 219). Legea asigurărilor de sănătate a intrat complet în funcţiune abia în 1999. Ea a suferit însă o serie de amendamente consecutive în decursul anilor care au trecut de la implementare, astfel că filosofia ei iniţială a fost schimbată serios. Autorii conclud că problemele actuale din sistem ţin de faptul că funcţionarea şi legislaţia curentă s-au îndepărtat de scopurile şi filosofia iniţială a Legii Asigurărilor, analizele efectuate indicând o diferenţă importantă între politica afirmată şi realitatea implementată, în aproape toate secţiunile enumerate: descentralizarea, mecanismele noi de alocare a resurselor, autonomia instituţională. Acestea sunt doar câteva dintre ideile analizei sistemului românesc din ultimii 15 ani. Las cititorilor interesaţi de subiect plăcerea de a descoperi mai multe detalii despre sistemul nostru naţional şi celelalte sisteme de sănătate europene, în căutarea de modele de reformare, organizare şi finanţare printre cele prezente în Europa actuală. Cristina Doboş 